Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 93/10)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 9/2002

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20 - I-00187 Roma

Puhelin (39-6) 481 99 68

Faksi (39-6) 42 01 31 26

Sähköposti: qualita@politicheagricole.it

2. Hakijaryhmittymä 2.1 Nimi: Cooperativa Altopiano di Navelli

2.2 Osoite: Via Umberto I, I-67020 Civitaretenga (AQ)

Puhelin (39-862) 95 91 63

2.3 Kokoonpano Tuottaja/jalostaja (x) muu ( )

3. Tuotelaji: Luokka 1.8 - Muut liitteeseen I kuuluvat tuotteet - mausteet

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Zafferano dell'Aquila"

4.2 Kuvaus: Tuote saadaan paahtamalla sipulikasveihin kuuluvan purppuranpunaisen krookuksenkukan (Crocus Sativus L.) luotteja. Tuote pidetään kaupan joko sellaisenaan luottilankoina tai hienoksi jauhettuna.

Suojatulla ja ehdottomasti puhtaalla tuotteella on oltava seuraavat ominaisuudet:

- Jauhe

>TAULUKON PAIKKA>

- Emilangat

>TAULUKON PAIKKA>

4.3 Maantieteellinen alue: Tässä eritelmässä tarkoitetun Zafferano dell'Aquila -sahramin tuotantoalue käsittää seuraavien kuntien alueet: Barisciano, Caporciano, Fagnano Alto, Fontecchio, L'Aquila, Molina Aterno, Nave lli, Poggio Picenze, Prata d'Ansidonia, San Demetrio nei Vestini, S. Pio delle Camere, Tione degli Abruzzi ja Villa S. Angelo. Alueen rajat määräytyvät edellä lueteltujen kuntien ulkorajojen mukaan. Tuotantoalueen sisällä viljelyn on tapahduttava 350-1000 metrin korkeudessa merenpinnasta.

4.4 Alkuperätodisteet: Lukuisat historialliset lähteet yli kuuden vuosisadan ajalta kertovat yksityiskohtaisesti tapahtumista, jotka liittyvät sahramin tuotantoon ja kaupan pitämiseen L'Aquilan provinssissa. Alueen historian eri vaiheet ja L'Aquilan kaupungin talouselämän ja kaupunkikuvan kehittyminen ovatkin olleet tiiviissä yhteydessä tähän tuotteeseen, joka tiettyinä aikoina on muodostunut todelliseksi pelastukseksi ja jota sen vuoksi on kutsuttu myös "punaiseksi kullaksi".

Sahramikaupan merkitys sai monet erityisesti pohjoiseurooppalaiset kauppiaat asettautumaan pysyvästi L'Aquilaan. Se loi edellytykset kukoistavalle taloudelliselle toiminnalle ja voimakkaalle kulttuurien vuorovaikutukselle, mikä puolestaan edisti merkittävästi sosiaalisen ja poliittisen kanssakäymisen kehittymistä paikallisen väestön ja Keski- ja Pohjois-Euroopan välille.

Tässä tapauksessa suojattu alkuperänimitys ei tarkoita pelkästään tietyn paljon jäljitellyn ja väärennetyn, ominaisuuksiltaan ainutlaatuisen kaupallisen tuotteen suojaamista, vaan myös sen tuotantoalueen elävänä säilyneen historiallisen kulttuuriperinnön suojelua. Perinteet ilmenevät niin viljelykäytännöissä, paikallisessa keittiössä, jokapäiväisissä puheenparsissa kuin kansankulttuurissakin.

Koska suojatun alkuperänimityksen saaminen edellyttää varmuutta tuotteen alkuperästä, tarvitaan erityismenettelyjä jäljitettävyyden varmistamiseksi kaikissa tuotantovaiheissa. Siksi L'Aquilan sahramin tuottajat ja palstat, joilla siihen käytettävää krookusta viljellään, merkitään jäljempänä asetuksen (ETY) N:o 2081/92 10 artiklassa mainitun valvontaelimen asianmukaisesti ylläpitämiin rekistereihin.

4.5 Viljelymenetelmä/Valmistusmenetelmä: Suojatulla alkuperänimityksellä varustetun sahramin tuotantoon tarkoitetun Crocus Sativus L. -krookuksen viljely tapahtuu seuraavia, alueella perinteisesti käytössä olleita viljelykäytäntöjä noudattaen:

Maaperä valmistellaan kyntämällä 30 senttimetrin syvyydeltä ja lisäämällä orgaanista lannoitetta, minkä jälkeen pinta tasoitetaan. Istutuslavat valmistellaan avaamalla niihin 2-4 vakoa 20-25 senttimetrin välein uusien taimien istuttamista varten. Kaikkien muiden lannoitteiden käyttö kasvukauden aikana on kielletty.

Elokuun ensimmäisellä puoliskolla korjatuista kukkasipuleista valikoidaan ainoastaan suurimmat ja sellaiset, joissa ei ole merkkejä tuholaisista. Ne istutetaan uudelleen, suippo puoli ylöspäin, elokuun toisella puoliskolla.

Viljelykierto kestää viisi vuotta. Sipulit istutetaan vakoihin yhtenäiseen jatkuvaan linjaan. Hehtaaria kohti tarvitaan 500000-600000 sipulia (7-10 t/ha).

Kylvön jälkeen suoritetaan tavanomaiset hoitotyöt, joihin kuuluvat multaaminen ja kuokkiminen. Kemiallisten rikkakasvintorjunta-aineiden käyttö on kielletty, ja kastelu sallitaan ainoastaan poikkeuksellisen kuivuuden yhteydessä.

4.6 Yhteys maantieteelliseen alkuperään: Crocus sativus -kasvi, jonka kukista sahrami saadaan, on jo yli 800 vuoden ajan viihtynyt Navellin tasangon viljavassa, kasvun kannalta suotuisassa maaperässä. Alue on L'Aquilan sahramin tyypillisintä tuotantoaluetta L'Aquilan provinssissa, ja se sijaitsee 700-900 metrin korkeudella. Juuri tuotantoalueen erityiset maaperä- ja ilmasto-olosuhteet takaavat L'Aquilan sahramin ainutlaatuisuuden, koska viljely tapahtuu tavanomaisesta poikkeavassa, kasvin biologisten ja ekologisten ominaisuuksien kannalta lähes äärimmäisessä ympäristössä. Krookusta viljellään L'Aquilassa vuoriston alarinteillä (350-1000 metrin korkeudella), korkeammalla kuin missään muualla Välimeren alueella. Alueen vuotuinen sademäärä on noin 700 mm, ja sateita saadaan myös kesäisin (yli 40 mm).

Muilla Välimeren alueen sahraminviljelyalueilla sademäärä on huomattavasti alhaisempi. L'Aquilan provinssin keskimääräinen kesälämpötila puolestaan on enintään 20-22 °C. Näiden tekijöiden vuoksi alue kuuluu Välimeren lauhkeaan, lähes kosteaan ilmastovyöhykkeeseen.

Sahramin tuotantoalue Aquilan provinssissa on maaperältään keskimääräisen tiivistä savensekaista humusmaata. Se sitoo runsaasti vettä, mutta korkean hiekkapitoisuutensa ansiosta se pysyy kuohkeana ja ilmavana. Se sisältää runsaasti aktiivista kalkkia, orgaanisia aineita ja kaliumia, mutta niukasti fosfaatteja. Maaperän kuohkeuden ja kemiallisten ominaisuuksien ansiosta alue soveltuu erittäin hyvin kaikista muista sahramilajikkeista selvästi poikkeavan L'Aquilan sahramin viljelyyn.

Tuotantoalueen maaperä- ja ilmasto-olosuhteiden lisäksi L'Aquilan sahramin erityisluonteeseen vaikuttavat ihmisen kehittämät vuosisataiset maatalouskäytännöt, joiden ansiosta kasvi selviytyi myös alueen vuoristoisessa ja sateisessa ympäristössä. Vuosisatojen kuluessa hioutuivat sipulien valintaan ja vuotuiseen viljelykiertoon perustuvaan viljelyyn liittyvät menetelmät. L'Aquilan sahramin tuotantomenetelmän erityispiirre on kasvien lisäysjärjestelmä, jolla varmistetaan lajin säilyminen ja kasvin erottuminen muualla Italiassa ja ulkomailla viljellyistä samantyyppisistä lajikkeista. Kukat kerätään yksinomaan käsin, jotta niiden luotit eivät vahingoitu. L'Aquilan sahramin tuotantoprosessin tärkein vaihe on luottien kuivaaminen, ja sen päättyminen todetaan asiantuntevin ottein sukupolvesta toiseen siirtyneen kokemuksen perusteella.

Lukuisista asiakirjoista käy ilmi, että maustesahramia viljeltiin L'Aquilan provinssissa jo 1200- ja 1300-luvuilla. Viljelyn taloudellinen merkitys ja sen historian eri vaiheet ovat vaikuttaneet voimakkaasti paikallisen väestön elämään edistämällä kauppasuhteita Euroopan muiden alueiden kanssa, kuten historiallisista lähteistä ilmenee.

Myös tämän ainoastaan kloonaamalla lisättävän kasvin (triploidinen steriili) biologiset erityispiirteet vaikuttavat siihen, että laji on säilynyt geneettisesti muuttumattomana, toisin kuin suvullisesti lisääntyvät kasvit, ja siten sen ominaisuudet ovat pysyneet samoina kautta aikojen. Tästä syystä L'Aquilan sahrami on tavallaan elävä fossiili, koska sen kasvitieteelliset ominaispiirteet ja viljelymenetelmät ovat säilyneet muuttumattomina yli kuuden vuosisadan ajan. Tämän vuoksi L'Aquilan provinssissa viljellyt kasvit muodostavat kannan, jota kutsutaan cultivar-lajikkeeksi tai biotyypiksi, koska ne vähäiset biologiset muutokset, jotka erottavat sen muista lajikkeista, johtuvat yksinomaan alueen ilmaston ja maaperän erityispiirteistä.

4.7 Valvontaelin Nimi: C.C.I.A.A. Camera di Commercio di L'Aquila

Osoite: Via del Guastatore, 7, C.A.P. I-67100 L'Aquila

4.8 Merkintä: Suojatulla alkuperänimityksellä "Zafferano dell'Aquila" varustetun tuotteen markkinoille saattaminen tapahtuu seuraavia yksityiskohtaisia sääntöjä noudattaen:

Tuote on saatettava myyntiin pienissä paperipusseissa tai lasista taikka muusta yhteisön voimassa olevien, pilaantuvien elintarvikkeiden pakkauksia koskevien vaatimusten mukaisesta luonnonmateriaalista valmistetuissa putkiloissa. Muovisia pakkauksia ei sallita.

Kunkin pakkauksen nettosisältö on ilmoitettava; samoin on mainittava, onko tuote pakattu jauhettuna vai kokonaisina luotteina (lankoina, säikeinä). Kunkin pakkauksen sisältämä määrä voidaan valita vapaasti.

Suojatulla alkuperänimityksellä varustetun tuotteen pakkauksen (pussi, putkilo tms.) päällysmerkinnässä on oltava selkein ja luettavin kirjaimin seuraavat maininnat:

- jäljempänä kuvattu logo,

- nimitys "ZAFFERANO DELL'AQUILA"; Denominazione d'Origine Protetta (suojattu alkuperänimitys) merkitään kaikkia muita päällysmerkintöjä suuremmin kirjaimin,

- tuottajan ja/tai valmistajan nimi, toiminimi ja osoite sekä mahdollinen tavaramerkki

- suojattuja alkuperänimityksiä koskeva yhteisön graafinen tunnus.

Muiden kuin tässä eritelmässä mainittujen luonnehdintojen, mukaan lukien viittaukset tyyppiin, makuun, käyttöön, laatuluokkaan jne., lisääminen on kielletty.

Logo

Kuvaus: logo muodostuu sinisestä (Pantone 5125) nelikulmiosta, jonka sisälle on merkitty tuotteen tunnistetiedot (nimi ja kuva).

Tuotteen nimi (ZAFFERANO DELL'AQUILA) merkitään kirjasintyypillä Proteus Medium cp 48. Logon keskellä on tyylitelty krookuksenkukka, jonka terälehdet ovat punaiset (Pantone 219-50 %) ja punaisella (Pantone 219) reunustetut. Kukasta työntyy esiin kolme Crocus Sativus L. -lajille ominaista punaista (Pantone 1795) emin luottia.

Maininta "DENOMINAZIONE D'ORIGINE PROTETTA" (suojattu alkuperänimitys) merkitään mustin kirjaimin kirjasintyypillä Garamond, ja se sijoitetaan nelikulmaisen logon yläpuolelle. SAN-merkintää täydentää yhteisön tunnus, joka sijoitetaan varsinaisen logon viereen.

>PIC FILE= "C_2004093FI.002601.TIF">

4.9 Kansalliset vaatimukset: -

EY N:o: IT/00266/27.12.2002.

Täydellisen asiakirjan vastaanottopäivä: 1. maaliskuuta 2004.